Document ID: /roh_data/filtered/fineweb-2-filterrobots_roh.jsonl.gz/61933

En il Grischun datti var 30 lufs, da quels èn 20 en Surselva. Quai è mo ina stima. La cifra exacta na san ins betg, di Adrian Arquint, il manader da l'Uffizi da chatscha e pestga.
La primavaira porta la vardad
Tipic per il temp da primavaira è ch'ils pèrins da lufs s’entaupan. Sch'i dat novs trieps, sa furman quels la primavaira. Quai saja bain pussaivel questa primavaira, di Arquint e manegia ch'ins stoppia far quint cun dapli lufs en il Grischun.
Dapli lufs vul era dir ch'ils purs ston far dapli attenziun. Il temp cura ch'els entschaivan a laschar ora ils animals èn ils lufs anc en la cuntrada. Ils lufs van en l'autezza perquai che la selvaschina sco tschierv e chamutsch fan era quai. La primavaira san ins dir ils lufs èn là nua la selvaschina è e lezza è là nua ch'i fa verd.